

Lilian Hindrikson pälvis vabariiklikul noorte pianistide konkursil „Eesti kõla“ II koha
30. novembrist 3. detsembrini toimus Tallinnas järjekorras VI üleriigiline noorte pianistide konkurss “Eesti kõla”, kus kuues vanuserühmas esines kokku 101 noort pianisti vanuses 6 – 18 aastat. Mängijaid oli kõigist Eesti regioonidest, kokku 26 õppeasutusest. Üle poole osavõtjatest olid pärit Tallinna erinevates muusikakoolidest, enim Tallinna Muusikakeskkoolist.
Lõuna-Eestit esindas ainukesena Põlva Muusikakooli 5. klassi õpilane Lilian Hindrikson, kes mängis võrdväärselt vanusegrupis IIIA koos Tallinna Muusikakeskkooli õpilastega. Esitada tuli kava, milles sisalduvad järgmised komponendid: klassikalise suurvormi kiire osa, eesti helilooja teos ning teos, milles kajastub rahvuslik koloriit. Liliani tehniliselt väga nõudlikku kavasse kuulusid W. A. Mozarti „Sonaat G-duur KV 283 I osa“, F. Liszti „Ungari rapsoodia nr 3 B-duur“ ja U. Sisaski „Hüdra – ajatus“. Liliani õpetajad on Raina Urb ja Kadri Leivategija.
Konkursil kuulas noori rahvusvaheline ˛ürii: Rebekka Angervo (Soome, Espoo Muusikainstituut, Helsingi Sibeliuse Akadeemia); Vaida Kirvelyte (Leedu, Vilniuse Ciurlionise nim Kunstide Kool); Piret Rips-Laul (Eesti, helilooja ja Võru Muusikakooli direktor). Konkursi lõppkontsert ja auhinnatseremoonia toimus pühapäeval Eesti Muusika- ja Teatriakadeemia kammersaalis.